बागलुङ । धवलागिरि साहित्य प्रतिष्ठान बागलुङले यस वर्षको ‘बम–सरस्वती स्मृति पुरस्कार’ युवा साहित्यकार प्रकाश समीरलाई प्रदान गर्ने भएको छ । बागलुङ घर भई हाल बेल्जियममा बस्ने कवि दीपेन्द्र केसीद्वारा हजुरबुबा बमबहादुर र हजुरआमा सरस्वती केसीको स्मृतिमा स्थापित यो पुरस्कारबाट समीर पुरस्कृत हुन लाग्नुभएको हो ।
रु १० हजार राशिको पुरस्कार यही असार २९ गते २०५औँ भानु जयन्तीका अवसरमा प्रदान गरिने प्रतिष्ठानले जनाएको छ । समीरले नेपाली भाषा र साहित्यको उन्नयनमा पु¥याउनुभएको योगदानस्वरुप पुरस्कार दिन लागिएको प्रतिष्ठानका अध्यक्ष काजी रोशनले बताउनुभयो । गोधुली साहित्यिक प्रतिष्ठानका अध्यक्ष रहनुभएका समीर अन्य साहित्यिक संघसंस्थामा समेत क्रियाशील हुनुहुन्छ ।
समीरका ‘आँशुका सौगातहरु’ गजल सङ्ग्रह, ‘श्रीपेच नभएका राजाहरु’ निबन्ध, ‘जिन्दगी’ र ‘सिर्जना साहित्य सिकाइ’ लगायतका पुस्तक प्रकाशित छन् । बागलुङको तित्याङमा जन्मनुभएका समीर भद्रकुमारी घले सेवा समाजको महासचिवसमेत हुनुहुन्छ । “उहाँको साहित्यिक योगदान र क्रियाशीलताको कदर गरेर पुरस्कृत गर्न लागिएको हो,” प्रतिष्ठानका अध्यक्ष रोशनले भन्नुभयो ।
अनलाइन सञ्चालन निर्देशिका २०७३ बमोजिम सूचना विभागमा 422/074/075 नम्बरमा दर्ता रहेको सोसाईटी मिडिया प्रा.लि.द्वारा सञ्चालित यो अनलाईन पत्रकार आचारसंहिताप्रति प्रतिबद्ध छ । नेपाली समाजका खबर र विचार हाम्रा प्राथमिकता हुन् ।